Diari Oficial de la Generalitat Valenciana


Sumari del DOGV 7650, del 04-11-2015 (2015/8786)

RESOLUCIÓ de 16 d'octubre de 2015, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 51/15-AIA Llíria.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7650

Data del DOGV
:   04-11-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/8786


Data del document
:   16-10-2015

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Llíria
    * impacte ambiental

RESOLUCIÓ de 16 d'octubre de 2015, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 51/15-AIA Llíria. [2015/8786]  
De conformitat amb l'article 41.3 de la Llei 21/2013, de 9 de desembre, d'Avaluació Ambiental, el qual establix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 51/15-AIA Llíria.  
  
«Declaració d'impacte ambiental  
Expedient: 51-2015-AIA.  
Títol: granja d'engreix de pollastres.  
Promotor: Clasodamar Gestión, SL.  
Òrgan substantiu: Ajuntament de Llíria.  
Localització: parcel·les 2, 54, 55, 98, 99, 100 del polígon 128 de Llíria (València).  
Descripció del projecte  
L'activitat consistix en l'establiment d'una explotació avícola al municipi de Llíria (València). Per a això es procedirà a construir dos naus de 100 metres de longitud i 14 metres d'amplària unides per mitjà d'un magatzem central de 8x14 metres. La nau comptarà amb sistema de ventilació computeritzat, sistemes de refrigeració i calefacció per mitjà de caldera alimentada de biomassa o gas. S'instal·larà connexió elèctrica des del centre de transformació existent als voltants.  
  
La capacitat productiva per al conjunt de l'explotació és de 42.000 pollastres. L'activitat a desenvolupar consistix en l'engreix de pollastres fins a un pes de 2.100 kg. Quan s'arriba a este pes, es retiren els animals i es procedix a la neteja i desinfecció de les naus i a la venda del fem. S'efectuarà a continuació un buit sanitari de 10 dies de duració. El nombre de cicles previstos a l'any és de 5,5 a 6.  
Els animals es criaran sobre sòl cobert de palla o borumballa.  
Es calcula un total de 2.343,6 m³ de consum d'aigua, que s'obtindrà del canal principal del Camp de Túria, l'entitat gestora del qual és la Comunitat de Regants de Llíria. Els drets de reg de les parcel·les que passaran a formar part de l'explotació són de 7.975 m³/any, per tant que queda garantit el subministrament d'aigua. Esta aigua es potabilitzarà per mitjà de la instal·lació de grups de pressió, depòsits i sistema de cloració.  
Es construirà un femer de formigó impermeable que permeta una gestió adequada del fem en cas de no poder ser retirat de manera immediata a la neteja de les naus. El femer serà de 10x5m i comptarà amb una coberta flexible per a evitar la mescla amb aigües pluvials. En la localització del femer es tindran en compte els vents dominants i es triarà el punt més allunyat possible dels habitatges.  
Per a l'eliminació de cadàvers de les aus que es produïsquen, es disposarà de contenidors hermètics i homologats. La retirada serà realitzada per una empresa autoritzada.  
Les restes de residus perillosos (productes famacològics, insecticides, etc.) seran disposades en un magatzem destinat a este efecte fins a la seua retirada per una empresa autoritzada.  
La classificació del sòl on s'ubicaran les naus és de sòl no urbanitzable comú d'actual ús agrícola. La distància als nuclis habitats més pròxims és de 9,50 km al nucli urbà de Llíria i 3,50 km al de de Casinos. L'explotació ramadera més pròxima està a una distància superior a 500 metres.  
Tramitació administrativa  
L'11 de desembre de 2014, l'Ajuntament de Llíria, dins del tràmit substantiu, remet la documentació del projecte de granja d'engreix de pollastres a ubicar en la partida Pla de Morro a Llíria (València), als efectes que l'òrgan ambiental emeta l'informe d'abast i continguts de l'estudi d'impacte ambiental, d'acord amb l'article 21 de la Llei 6/2014, de la Generalitat, de prevenció, qualitat i control ambiental d'activitats, i entra en la Conselleria d'Infraestructures, Territori i Medi Ambient el 12 de desembre de 2014. S'obri l'expedient de consulta 2612014-CON.  
  
El 22 de desembre de 2014, el Servei d'Avaluació emet un informe d'abast i continguts de l'estudi d'impacte ambiental.  
El 19 de maig de 2015, l'Ajuntament de Llíria remet l'expedient al Servei d'Avaluació d'Impacte Ambiental, a fi d'iniciar el procediment d'avaluació d'impacte ambiental. L'expedient va tindre entrada en la Conselleria d'Infraestructures, Territori i Medi Ambient el 21 de maig de 2015.  
El 2 de juny de 2015, el Servei d'Avaluació d'Impacte Ambiental remet al promotor del projecte l'escrit en què indica la necessitat d'esmenar alguns punts de la documentació remesa.  
El 15 de juny de 2015, té entrada en la Conselleria de Medi Ambient la documentació sol·licitada, i es considera l'expedient complet als efectes de l'emissió de la declaració d'impacte ambiental.  
L'expedient conté:  
- Tràmit d'informació pública: la informació pública va ser realitzada per mitjà de la publicació en el Butlletí Oficial de la Província de València de 25 de febrer de 2015, la notificació als veïns contigus i l'exposició d'un edicte al tauler d'anuncis de l'ajuntament.  
Segons el certificat emés per l'Ajuntament de Llíria de data 18 de maig de 2015, durant el període d'informació pública no es van produir al·legacions.  
- Informe de compatibilitat urbanística de 24 de febrer de 2015: « [?] L'emplaçament proposat per a desenrotllar l'activitat afecta sòl qualificat i classificat en el pla general d'ordenació urbana de Llíria [...] com a sòl no urbanitzable comú».  
«[...] L'ús sol·licitat és compatible en l'emplaçament proposat per a desenvolupar l'activitat segons les NU del Pla General de Llíria.»  
  
- Informe tècnic d'1 de juliol de 2014 de l'Ajuntament de Llíria.  
- Còpia de l'informe favorable d'1 d'octubre de 2014, de la Direcció Territorial de València, en relació amb la Llei 10/2004, de 9 de desembre, del Sòl no Urbanitzable.  
- Còpia de l'autorització de la Confederació Hidrogràfica del Xúquer, d'11 de setembre de 2014, referent a la construcció de dos naus per a ús avícola en una zona de policia de llit públic (barranc de Montaragó).  
- Còpia del contracte d'arreplega i gestió de fem avícola.  
- Justificació de la sol·licitud de l'informe regulat en l'article 11 de la Llei 4/1998, del Patrimoni Cultural Valencià.  
- Certificat de la Comunitat de Regants de Llíria en què indica que les parcel·les 54, 55, 98 i 99 del polígon 128 de Llíria estan dins de la zona regable de la Comunitat de Regants de Llíria, amb una dotació de 5.500 m³/ha i any, i que la Comunitat de Regants permet l'ús ramader de les aigües.  
Afectacions legals  
L'actuació s'ubicarà en sòl no urbanitzable comú, presentarà afectació a zona de policia de llits.  
Consideracions ambientals  
La parcel·les on s'ubicarà l'explotació són parcel·les agrícoles. No hi ha afectació directa a cap figura de protecció ambiental a excepció de la zona de policia del barranc del Retor. En este barranc es localitza la zona forestal més pròxima, es tracta de sòl forestal comú, d'acord amb la cartografia del Pla d'Acció Territorial Forestal (PATFOR).  
  
El camí ramader més pròxim és l'Assagador d'Alcublas a Benaguasil, de 75 metres d'amplària, que circula en la zona coincidint amb el camí Pla de Morro, situada a més de 500 metres de la ubicació de l'explotació, molt allunyada de la seua zona d'influència.  
Quant a la xarxa ecològica europea, Xarxa Natura 2000, la zona on es projecta l'explotació està a més de 12 km de la zona ZEPA Alt Túria i Serra del Negrete, i LIC/ZEPA de la Calderona, així com del parc natural del mateix nom.  
Consultada la base de dades de biodiversitat, no s'han trobat espècies prioritàries que puguen ser afectades per l'actuació.  
Respecte a la possible afectació d'elements del patrimoni cultural valencià, l'estudi arqueològic indica que els jaciments coneguts estan tots a més de 300 metres de l'actuació. Hi destaca el jaciment arqueològic de Mont-ravana, jaciment romà dels Tacons, casa palau d'adscripció romana republicana i imperial, assentament romà de la Bassa dels Pasquals, Casa de Ferriol del segle XIX.  
Iniciada l'activitat, un dels majors impactes de les explotacions ramaderes és la producció d'olors. Les olors produïdes en la granja provenen principalment de les dejeccions. Els gasos produïts en la granja i susceptibles de provocar molèsties són el metà, que no causarà molèsties perquè és un gas inodor, l'amoníac que procedix la urea i el sulfur d'hidrogen, gas molt olorós. Segons els estudis realitzats, l'emissió d'olor global d'este tipus d'explotació és molt menor que el d'altres orientacions productives.  
1. Identificació i valoració d'impactes.  
Fase de construcció  
Es preveuen els efectes següents sobre el medi ambient: alteració de la geologia i edafologia del terreny, disminució de la qualitat de les aigües, pèrdua de la capacitat productiva dels sòls, pèrdua de la coberta vegetal, alteració i pèrdua de l'hàbitat de la fauna, alteració de la qualitat del paisatge, increment dels nivells sonors, augment de la població activa ocupada.  
Fase de funcionament  
Es preveu alteració del clima, ocupació i pèrdua irreversible del sòl, contaminació del sòl, alteració de la qualitat del paisatge, increment dels nivells sonors augment dels nivells d'immissió, augment de la població activa.  
La valoració d'impactes realitzada indica, com a efectes moderats en la fase de construcció, els impactes sobre la geologia i l'edafologia pel possible augment de les taxes d'erosió. Es consideren compatibles els impactes sobre el règim hídric, medi biòtic, sobre el paisatge i la qualitat de vida i els canvis d'ús del sòl.  
En la fase de funcionament es valoren com a moderats els impactes sobre el medi ambient atmosfèric per l'augment dels nivells sonors i la generació de partícules i gasos. Es consideren compatibles els impactes sobre la fauna, el paisatge i la qualitat de vida. Es valoren com a positius els efectes sobre la socioeconomia.  
2. Establiment de mesures protectores i correctores.  
De l'estudi d'impacte ambiental, se'n destaquen les següents: a fi d'evitar sorolls i vibracions, es realitzarà un manteniment adequat de la maquinària. En la fase d'obres, s'ha d'humitejar el terreny si es detecta excés de pols, es delimitarà la zona d'obres, els materials sobrants de la fase d'obres es gestionaran d'acord amb la legislació, en cas necessari s'utilitzaran malles antierosió.  
Els residus i subproductes generats en l'explotació es gestionaran d'acord amb allò que s'ha exposat en la descripció del projecte.  
Com a mesures específiques per a la reducció d'olors, s'actuarà sobre l'alimentació dels animals, es mantindrà la gallinassa el més seca possible per mitjà de l'ocupació d'abeuradors adequats, control continu de la renovació de l'aire per a evitar que les olors s'adherisquen a partícules que faciliten la seua elevada dispersió, ubicació del femer en zones en què no predominen els vents dominants, implantació de barreres tallavent vegetals (plantació d'arbratge).  
Respecte a les aigües residuals, es dissenyarà un sistema d'arreplega d'aigües de neteja en pouets que seran gestionades per un gestor autoritzat. Les aigües procedents dels servicis sanitaris es filtraran per mitjà d'una depuradora d'oxidació i s'emmagatzemaran en un depòsit estanc per a la retirada per part d'un gestor d'aigües residuals per a la conducció a l'EDAR. Les aigües de pluja es filtraran en el terreny.  
Quant al paisatge, es procurarà que els colors de la nau s'adapten als de la zona.  
3. Programa de vigilància ambiental.  
Durant la fase d'obres es controlarà (entre altres) que les zones d'amuntegament de materials siguen les adequades (zones de mínim pendent, protegides de l'arrossegament de la pluja), i el bon estat de la terra vegetal, es controlarà setmanalment la gestió correcta dels residus.  
Durant la fase de funcionament, s'establiran controls per a evitar emissions accidentals a l'atmosfera per part dels equips, control de l'alimentació de les aus per a evitar excés d'emissions, control dels nivells de soroll.  
Consideracions jurídiques  
1. El projecte examinat constituïx un dels supòsits en què resulta preceptiva la formulació d'una declaració d'impacte ambiental, abans de la resolució administrativa que s'adopte per a l'aprovació definitiva, segons es desprén de la Llei 21/2013, de 9 de desembre, d'Avaluació Ambiental i l'annex I.h del Decret 162/1990 que aprova el reglament per a l'execució de la Llei 2/1989, d'Impacte Ambiental de la Comunitat Valenciana.  
2. En l'expedient s'han observat els tràmits previstos en la Llei 21/2013, d'Avaluació Ambiental, i en les altres disposicions que se li apliquen.  
3. L'article 15 del Decret 47/2015,de 17 d'abril, del Consell, que aprova el Reglament orgànic i funcional de la Conselleria d'Infraestructures, Territori i Medi Ambient, atribuïx a la Direcció General d'Avaluació Ambiental i Territorial la competència sobre l'avaluació ambiental estratègica i de projectes.  
Per tot l'anterior, es resol:  
Resolució  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte d'una granja d'engreix de pollastres, a la partida Pla de Morro al terme municipal de Llíria (València) sempre que este es desenvolupe d'acord amb les previsions de l'estudi d'impacte ambiental i les condicions i modificacions establides a continuació:  
  
1. S'obtindrà l'informe regulat en l'article 11 de la Llei 4/1998, del Patrimoni Cultural Valencià, i es compliran les determinacions que incloga.  
2. Es respectarà el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terrenys forestals o en els seus voltants, i s'obtindran els permisos necessaris en relació amb la ubicació de la caldera que s'utilitzarà per a la calefacció de la nau en les proximitats de la zona forestal.  
3. En compliment de les determinacions de l'informe de la Confederació Hidrogràfica del Xúquer, s'obtindrà l'informe de l'òrgan competent respecte al punt 2 de les condicions de l'informe emés (anàlisi del risc d'inundació per l'òrgan competent en matèria d'urbanisme).  
  
Segon  
Notificar a les persones interessades que contra esta resolució, com que és un acte de tràmit, no s'hi pot interposar cap recurs. Això no impedix que es puguen utilitzar els mitjans que en defensa dels seus drets hom estime pertinents.  
  
Tercer  
Publicar esta declaració d'impacte ambiental en el Diari Oficial de la Comunitat Valenciana de forma reglamentària, d'acord amb el que disposa l'article 41.3 de la Llei 21/2013, de 9 de desembre, d'Avaluació Ambiental.  
La regulació de la vigència d'esta declaració d'impacte ambiental serà l'establida en l'article 43 de la Llei 21/2013.  
  
València, 26 de juny de 2015.- El director general d'Avaluació Ambiental i Territorial: Juan Giner Corell.»  
  
València, 16 d'octubre de 2015.- El director general de Medi Natural i d'Avaluació Ambiental: Antoni Marzo i Pastor.